
Text rozhodnutia
Súd: Krajský súd Bratislava Spisová značka: 3Cob/294/2012 Identifikačné číslo súdneho spisu: 1111205099 Dátum vydania rozhodnutia: 30. 09. 2013 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2013:1111205099.1 Uznesenie Krajský súd v Bratislave v právnej veci žalobcu: VEGA Camion, spoločnosť s ručením obmedzeným, Pltníky - Záturčie, Martin, IČO: 00 633 208, práv. zast. advokátom JUDr. Milanom Vavrekom, Tichá 590, Liesek, proti žalovanému: Tatra-Leasing, s.r.o., Hodžovo námestie 3, Bratislava, IČO: 31 326 552, práv. zast. SEDLAČKO & PARTNERS, s.r.o., Štefánikova 8, Bratislava, o zaplatenie 1.856,40 EUR s príslušenstvom, o odvolaní žalobcu proti uzneseniu Okresného súdu Bratislava I v Bratislave, č. k. 27Cb/230/2011-59 zo dňa 27.01.2012, jednohlasne takto r o z h o d o l : Krajský súd v Bratislave uznesenie Okresného súdu Bratislava I v Bratislave, č. k. 27Cb/230/2011-59 zo dňa 27.01.2012 v napadnutej časti týkajúcej sa náhrady trov konania p o t v r d z u j e . Žalobca je povinný zaplatiť žalovanému náhradu trov odvolacieho konania v sume 57,96 EUR do troch dní od právoplatnosti uznesenia k rukám jeho právneho zástupcu. o d ô v o d n e n i e : Súd prvého stupňa uznesením zastavil konanie s poukazom na § 96 O.s.p., žalobcovi uložil povinnosť nahradiť žalovanému trovy konania v sume 219,60 EUR do troch dní od právoplatnosti uznesenia a súčasne rozhodol, že sa žalobcovi vracia súdny poplatok v sume v sume 104,37 EUR prostredníctvom Daňového úradu Martin a taktiež, že sa žalovanému vracia súdny poplatok v sume 104,37 EUR prostredníctvom Daňového úradu Bratislava I. Za nedôvodné označil námietky žalobcu týkajúce sa žalovaným oneskorene podaného odporu, v súvislosti s podaním ktorého mu vznikli trovy, nakoľko súd prvého stupňa posúdil odpor ako dôvodne podaný a skutočnosť, že žalobcovi bol odpor doručený až 20. mája 2011, nie je z hľadiska zachovania lehoty právne relevantná. Súd prvého stupňa v odôvodnení uznesenia ďalej uviedol, že žalovaný platobný rozkaz prevzal dňa 3. mája 2011 a odpor podal na pošte dňa 18. mája 2011, teda v zákonom stanovenej lehote. Výšku trov odôvodnil kráteným súdnym poplatkom za odpor v sume 6,63 EUR a vznikom trov za dva úkony právnej služby v sume á 81,33 EUR, paušálnej náhrade hotových výdavkov 2 x 7,41 EUR a náhrade DPH v sadzbe 20%. Proti časti tohto uznesenia týkajúcej sa náhrady trov konania podal včas odvolanie žalobca, navrhujúc ho zmeniť a rozhodnúť tak, že žiaden z účastníkov nemá nárok na náhradu trov konania. Namietal, že odpor bol podaný oneskorene. Namietal, že odpor nebol opatrený štandardným odtlačkom súdu a podľa dostupných telefonických informácií aj v informačnom systéme okresného súdu bol nahraný do systému prijatej pošty dodatočne. Žalovaný označil námietky žalobcu za nedôvodné. Poukázal na to, že žalobca vzal žalobu späť z dôvodu, že v dôsledku chyby v písaní nesprávne označil účastníka konania podľa § 146 ods. 2 O.s.p. Z procesného hľadiska nesporne zavinil, že sa muselo konanie zastaviť, a preto je žalobca povinný nahradiť žalovanému trovy konania. Odvolací súd prejednal vec podľa § 212 ods. 1 len v napadnutej časti týkajúcej sa náhrady trov konania a § 214 ods. 2 O.s.p. bez nariadenia pojednávania a dospel k záveru, že uznesenie je v napadnutej časti vecne správne. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd sa v celom rozsahu stotožnil so závermi súdu prvého stupňa, a to z dôvodov uvedených v odôvodnení napadnutého uznesenia, a preto ho ako vecne správne podľa § 219 ods. 1 O. s. p. potvrdil. Podľa § 57 ods. 1 O.s.p. do plynutia lehoty sa nezapočítava deň, keď došlo k skutočnosti určujúcej začiatok lehoty. Podľa § 57 ods. 3 O.s.p. lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Tak ako uviedol súd prvého stupňa, z obsahu spisu vyplýva, že žalovanému bol platobný rozkaz doručený dňa 3. mája 2011. Posledným dňom na podanie odporu v zákonnej lehote bol 18. máj 2011. Z pečiatky pošty, ktorou je opatrená obálka, ktorou bol zasielaný odpor, je zrejmé, že zásielka bola daná na prepravu dňa 18. mája 2011. Vychádzajúc z uvedeného bol správny záver súdu prvého stupňa, že odpor bol podaný včas, a preto správne rozhodol, keď žalovanému podľa § 146 ods. 2 O.s.p. priznal náhradu trov súvisiacich s podaním odporu. Dátum podania odporu vyplýva z údajov vyznačených na obálke poštou, a preto odvolací súd považoval námietky odvolateľa uvedené v odvolaní za nedôvodné. Žalovaný bol v odvolacom konaní úspešný, preto má podľa § 224 ods. 1 a § 142 ods. 1 O.s.p. právo na náhradu jeho trov, ktoré mu vznikli na právnom zastúpení za 1 úkon právnej služby v sadzbe 40,67 EUR, paušálnej náhrade hotových výdavkov 7,63 EUR a náhrade DPH v sume 9,66 EUR, t. j. v celkovej sume 57,96 EUR. Poučenie: Proti tomuto uzneseniu odvolanie nie je prípustné. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

